KTAM ขายกองทุนกิมจิ 7 เดือนชู 1.50% ต่อปี
บลจ.กรุงไทยเปิดขายกองทุนที่ลงทุนในพันธบัตรเกาหลี อายุ 7 เดือน คาดผลตอบแทน 1.50% ต่อปี
10 ก.พ. 2553

บลจ.กรุงไทยเปิดขายกองทุนที่ลงทุนในพันธบัตรเกาหลี อายุ 7 เดือน คาดผลตอบแทน 1.50% ต่อปี
 



สมชัย บุญนำศิริ กรรมการผู้จัดการ บลจ.กรุงไทย
นายสมชัย  บุญนำศิริ   กรรมการผู้จัดการ  บริษัทหลักทรัพย์จัดการกองทุน กรุงไทย จำกัด (มหาชน)  เปิดเผยว่า   บริษัทได้เปิดจำหน่ายกองทุนตราสารหนี้ต่างประเทศ ที่ลงทุนในพันธบัตรภาครัฐประเทศเกาหลีใต้อย่างต่อเนื่อง   เพื่อรองรับกองทุนที่ครบกำหนดอายุโครงการ    ในสัปดาหนี้ บริษัทจึงเปิดจำหน่ายกองทุนรวมกรุงไทยตราสารหนี้ เอฟไอเอฟ 7 เดือน 4  ( KTFF7M4 )  มีอายุโครงการ  7 เดือน   มูลค่า 1,500  ล้านบาท  เปิดขายตั้งแต่วันนี้ ถึงวันที่  2  กุมภาพันธ์  2553    เป็นกองทุนที่มีนโยบายลงทุนในตราสารหนี้ต่างประเทศ  โดยกองทุนจะลงทุนในพันธบัตรภาครัฐประเทศเกาหลีใต้ทั้ง 100% พร้อมทำการป้องกันความเสี่ยงจากอัตราแลกเปลี่ยนทั้งจำนวน   โดยผู้ลงทุนจะได้รับผลตอบแทนประมาณการที่ 1.50% ต่อปี ซึ่งสูงกว่าผลตอบแทนจากการลงทุนในพันธบัตรภาครัฐในประเทศ  
นายสมชัย  กล่าวต่อไปว่า  ในรอบสัปดาห์นี้  อัตราผลอบแทนจากการลงทุนในพันธบัตรภาครัฐเกาหลีใต้  ปรับตัวสูงขึ้นเมื่อแปลงกลับเป็นสกุลเงินบาท     ส่งผลให้ผู้ถือหน่วยลงทุนได้รับผลตอบแทนที่เพิ่มขึ้น  เนื่องจาก  ราคาสวอประหว่างเงินสกุลวอนกับดอลลาร์สหรัฐฯ ปรับตัวลดลง จากความกังวลเกี่ยวกับการขาดสภาพคล่องของเงินสกุลดอลล่าร์สหรัฐฯ ในตลาดเงินเกาหลีใต้   ในขณะที่ราคาสวอประหว่างสกุลเงินบาท และดอลล่าร์สหรัฐ  ในตลาดไทยปรับตัวดีขึ้น
นอกจากนี้  บริษัทยังเปิดจำหน่ายกองทุนประเภท Rollover  อย่างต่อเนื่อง  โดยในรอบสัปดาห์นี้  บริษัทอยู่ในระหว่างการเปิดจำหน่ายกองทุนเปิดกรุงไทยประจำ3 เดือนคุ้มครองเงินต้น 2  ( KTFIX3M2 )  ถึงวันที่ 29 มกราคม 2553    เป็นกองทุนที่มีอายุโครงการ 3 เดือน   มีนโยบายลงทุนในพันธบัตรภาครัฐในประเทศ และเงินฝากธนาคารพาณิชย์   โดยกองทุนจะลงทุนในพันธบัตรภาครัฐในประเทศ 98%  และลงทุนในเงินฝาก/บัตรเงินฝาก/ตั๋วแลกเงินของธนาคารสินเอเชีย 2%ของมูลค่าทรัพย์สินสุทธิของกองทุนรวม  ส่งผลให้ผู้ลงทุนได้รับผลตอบแทนประมาณการที่ 0.75% ต่อปี  ไม่เสียภาษีหัก ณ ที่จ่าย  โดยผู้ลงทุนจะไม่เสียภาษีหัก ณ ที่จ่าย    จึงเหมาะสำหรับลูกค้าที่รับความเสี่ยงได้ในระดับต่ำ